text:
SARGAH I
ARAN, PALEMAHAN LAN WEWIDANGAN
PALET 1
ARAN LAN PALEMAHAN
Pawos 1
Aran Banjar Adat
Banjar adat puniki mewasta Banjar Adat Busana Kelod.
Pawos 2
Palemahan Banjar
Palemahan Banjar Adat Busana Kelod magenah ring wewengkon Desa Adat Baha, Desa Baha, Kecamatan Mengwi, Kabupaten Dati II Badung, sane wates-watesnyane :
– Sisih Wetan : Tukad Yeh Dangkangan
– Sisih Kidul : Bale Timbang Munduk Gaing
– Sisih Kulon : Telabah Carik Munduk Baha
– Sisih Lor : Jalan Banjar Busana Kaja
PALET 2
WEWIDANGAN LAN KEKUWUB
Pawos 3
Wewidangan Banjar
Wewidangan Banjar Adat Busana Kelod keepah dados kalih tempek sekadi ring sor :
– Tempek Kangin
– Tempek Kauh
– Tur ke sanggra antuk pitung pesayahan :
- Pesayahan A
- Pesayahan B
- Pesayahan C
- Pesayahan D
- Pesayahan E
- Pesayahan F
- Pesayahan G
Pawos 4
Kekuwub Banjar
Kakuwub Banjar Adat Busana Kelod manut Dresta luwir ipun :
- Pupulan karang Paumahan utawi karang Desa saha dagingnya.
- Tegal, tebe, margi, carik utawi sawah sane wenten ring wewidangan Banjar Adat Busana Kelod kasinanggeh telajakan Banjar Adat Busana Kelod.
- Awig-awig lan Pararem miwah sehananing pasuaran Banjar Adat menggah, kaleleran ring wewidangan lan kakuwuban Banjar Adat Busana Kelod.
- Awig-awig lan Pararem ring telajakan Desa Adat Baha tan aran Menggah kainggilan.
SARGAH II
DASAR LAN TETUJON
PALET 1
DASAR BANJAR ADAT BUSANA KELOD
Pawos 5
Dasar Sane Kemanggehan
Ring Banjar Adat Busana Kelod, Desa Adat Baha, indik dasar sane kemanggehan luwir ipun :
- Tatwa Agama Hindu
- Tri Hita Karana, tatwaning Agama, Bhuana Agung lan Bhuana Alit.
- Awig-awig lan Pararem Desa Adat Baha
- Pancasila pinaka dasar Negara Indonesia
- Undang-Undang Dasar 1945
PALET 2
TETUJON BANJAR ADAT BUSANA KELOD
Pawos 6
Tetujon
Tetujon sane keapti :
- Mikukuhin lan nyejeran tetujon tatwaning Agama Hindu mekadi “Moksartham Jagat Hita”.
- Mikukuhin lan Nginggilan Tata Prawertinia Megama Hindu, manut Desa Kala Patra, lan Desa ngawi cara.
- Ngerajegan kasukertan Banjar Adat lan pawongannia medasar antuk sagilik-seguluk, salunglung sabayantaka, paras-paros sarpanaya, sekala muah niskala.
- Ngerajegan druwen Banjar Adat lan druwen pasuangan Ikrama Banjar.
- Miara lan mikukuhin saluwirin wewangunan Banjar Adat gumanti wenten gunan ipun.
SARGAH III
PAWONGAN MANUT PARHYANGAN
PALET 1
PIODALAN LAN PANYIWI RING PURA MELANTING
Pawos 7
Piodalan ring Pura Melanting
- Anjek Piodalan ring Pura Melanting nemonin rahina Saniscara Kliwon Wuku Wariga (Tumpek Pengarah).
- Dudonan Piodalan Ring Pura Melanting manut dudonan ring sor :
- Tumpek wariga tan nemuning Purnama Tilem piodalan nyane sekadi ring sor :
– Apisan piodalan mesekar taman
– Apisan piodalan majaba Jero
- Tumpek Wariga nemu Purnama lan Tilem pemargi nyane Nyatur
- Ring anjek Piodalan patut nanceb sanggar tawang, tur ngaturan Upacara Bhuta Yadnya sekadi :
- Nista : ayam brumbun (Eka Sata)
- Madya : Panca Sanak
- Utama : Rsi Gana
Pawos 8
Panyiwi / Panyungsung Pura Melanting
Krama Banjar Adat Busana Kelod patut nyiwi / nyungsung Pura Melanting
PALET 2
SESANA, WALI LAN PAMUPUT RING PURA MELANTING
Pawos 9
Sesana ring Anjek Piodalan
- Busana ngayah ritatkala mekarya ring Pura Melanting patut ngangge busana adat madia.
- Busana ngayah ritatkala pacang mebakti / muspa patut ngangge busana adat jangkep.
- Sane kebawos tan dados ngeranjing ke Pura Melanting / Karang Suci sekadi ring sor :
- Sane kecuntakan luwire
– Sebel di raga
– Sebel kematian
– Ngembasan oka durung lintang saking a rahina
– Ngerorod sane durung mabiakala
– Wong edan
– Sakit lefra
- Sane leteh luwire :
– Wewalungan suku pat lianang ring ritatkala mapepada.
– Barang-barang sane leteh sekadi : tulang, rambut lan sane lianang sane mawit saking mayit utawi setra.
– Jadma babinjat sane durung kasinangaskara
– Jadma mobot sane durung kasinangaskara.
- Sesana sane tan kepatutan ring Pura Melanting / Karang Suci
– Marebat lan mebawos sane cemer
– Mecikan wastra melukar
– Nyolong semara lan masenggama
– Menyonyoin anak alit
– Metatah lan ngenahang mayit
– Munggah ring palinggih tiyosan ring juru sapuh
– Makeratan
– Mewarih
- Pidabdab ritatkala Piodalan inggih punika :
– Sadurung ngadegan, utawi ngalinggihang Ida Betara Krama Banjar nenten kepatutan maturan.
– Rikanjekan Piodalan Krama Banjar Adat Busana Kelod patut ngaturan bakti / muspa sinarengan sane kaenter olih juru sapuh / sulinggih.
– Sarana muspa minakadi : sekar, dupa lan kwangen patut kebakta olih pamedek/sang sane muspa.
- Rikala Piodalan nyatur wenten wali topeng, yaning wenten Krama Banjar Adat mapikayun mawinten kedadosan, sakewanten sane kapica wantah upakara pawintenan kemanten, nanging sane kayun mawinten inucap patut masadok ring prajuru sadurung mekarya nyamuh tur ngaturan dana punia utawi pinuku manut perarem ritatkala nyanggra acara inucap.
- Silih sinunggil Krama Banjar sane mapunia wali ritatkala odalan sekar taman / jaba jero kedadosan maturan sejangkepnyane, yening wenten saldo dados dwruwen Banjar.
Pawos 10
Wali / Wewalian
Rikanjekan Krama Banjar Adat ngaturan Piodalan ring Pura Melanting (Dewa yadnhya nyatur lan bhuta yadnya) patut kawentenan wali topeng lan santhi.
Pawos 11
Sane Muput Ring Pura Melanting
Rikanjekan Krama Banjar ngaturan Piodalan ring Pura Melanting patut kapuput olih :
– Sulinggih/Pandita
– Mangku Kahyangan Tiga
– Mangku Peletan
Taler Tri Manggalaning yadnya patut kemanggehan
PALET 3
KEASRIAN PURA
Pawos 12
Sane Patut Ketandur Ring Pura Melanting / Karang Suci
– Sane patut ketandur ring Pura Melanting / Karang Suci sarwa bunga lan plawa.
– Telanjakan Pura Melanting, merajan, sanggah patut kapiara kebersihan, kesucian lan keasriannyane.
PALET 4
PUANGKIDAN LAN CUNTAKA
Pawos 13
Puangkidan
- Pengayah lanang utawi istri sane nunggal yening sungkan polih puangkidan jangkep selamin ipune sungkan.
- Pengayah nunggal luas utawi wenten keperluan asasih polih puangkidan apisan (arahina).
- Oka utawi putra sane polih ngayah wenten sungkan polih puangkidan sekadi ring sor :
– Yan sang sungkan kantun jenek ring wewidangan Banjar Busana Kelod polih puangkidan atenga ayah, selamin okane sungkan.
– Yan sang sungkan metamba ninggal saking wewidangan Banjar Busana Kelod polih puangkidan jangkep lanang istri selamin okane sungkan.
- Yening sang polih ngayah ngewangun ring karang ayahan ipune polih puangkidan apisan (arahina) jangkep lanang istri.
- Sang sane polih ngayah ngawentenang acara lan upakara ring karang ayahan ipun taler polih puangkidan sekadi ring sor :
- Karya ngodalin polih puangkidan jangkep 7 (pitung) rahina.
- Karya ngerainan mesekar taman polih puangkidan jangkep 2 (kalih) rahina.
- Karya ngerainan medatengan polih puangkidan jangkep arahina.
- Nyambutin, ngerorasin polih puangkidan jangkep arahina.
- Mesangih, mejauman polih puangkidan jangkep 5 (limang) rahina.
- Karya nyekah utawi pitra yadnya polih puangkidan jangkep 7 (pitung) rahina.
- – Yening wenten silih sinunggil krama Banjar padem nemonin wenten karya yadnya ring kahyangan tiga sane dados amongan Banjar Busana Kelod sane polih puangkidan sane ngawakin kemanten.
– Yening wenten krama banjar padem nemoning wenten karya yadnya ring Pura Melanting sane polih puangkidan manut dudonan cuntaka.
Pawos 14
Cuntaka
Sane kebaos cuntaka sekadi ring sor :
- Sebel di raga lamin ipun tigang rahina.
- Keruron sane sebel / cuntaka wantah reraman ipun lanang istri lamin ipun 42 (petang dasa kalih) rahina.
- Padem rare (seda alit) sane tan ngangge padewasan sane kecuntakan sekeluargan ipun lamine 42 (petang dasa kalih) rahina.
- Padem madius :
– Sane ngawakin lamin ipun 12 (roras) rahina.
– Semeton tugelan lamin ipun 7 (pitung) rahina.
– Semeton dimisan lamin ipun 5 (limang) rahina.
– Semeton dimindon lamin ipun 3 (tigang) rahina.
– Semeton sios Desa
– Semeton tugelan lamin ipun 7 (pitung) rahina.
– Semeton dimisan lamin ipun 5 (limang) rahina.
– Banjar 3 (tigang) rahina.
- Padem Matanem :
– Sane ngawakin lamin ipun 42 (petang dasa kalih) rahina.
– Semeton tugelan lamin ipun 12 (roras) rahina
– Semeton dimisan lamin ipun 9 (sanga) rahina.
– Semeton sios Banjar / Desa :
- Semeton tugelan lamin ipun 12 (roras) rahina.
- Oka / Putra lamin ipun 12 (roras) rahina.
- Semeton dimisan lamin ipun 3 (tigang) rahina.
- Sebel Banjar
Sane kabawos sebel Banjar, wantah asing-asing krama Banjar wenten padem, krama Banjar patut ngambil sebel/cuntaka lamin ipun 3 (tigang) rahina ngawit saking pakutangan, yening sampun umandang mantri sebel banjar inucap, ical.
Yening wenten krama banjar ngambil pengabenan umandang Mantri wusan ngerorasan krama banjar nenten sebel.
PALET 5
TAWUR KESANGA UTAWI YADNYA SANE LIANAN
Pawos 15
Pemargin Tawur Kesanga
- Krama Banjar patut nginutin sepolah palih Desa Adat Baha.
- Yening wenten krama Banjar Adat maderbe karya sane kaucap manut pemargin yadnya, patut kapicayang galah pemargi.
- Saluwiring sane menggah ring ajeng patut kewijaksanain olih pengurus Adat lan Dinas.
- I Krama Banjar nenten dados piwal ring kawentenan Desa ngawecara / Desa mawacara.
SARGAH IV
PAWONGAN LAN PALEMAHAN
PALET 1
KARANG PALEMAHAN LAN TELAJAKAN
Pawos 16
Miara Karang Palemahan
- Ring suang-suang karang paumahan patut kapiara kabersihan lan keasriannyane.
- Ring suang-suang telajakan krama Banjar patut miara keasrian, kebersihan tan katandurin taman telajakan.
- Ring sajeroning telajakan Banjar, patut ida dane Banjar miara keasrian, kebersihan lan katandurin antuk taman telajakan.
PALET 2
TANEM TUWUH
Pawos 17
Wicara Tanem Tuwuh
- Wates tanem tuwuh adepa Agung/2 meter saking wates inucap.
- Taru utawi tanem tuwuh sane ngaliwat kapisaga / margi patut kabecikan antuk sang sane maderbe taru inucap.
- Tanem tuwuh sane nyengkalen kapisage sane wewasta Bencana Alam patut kaupakara antuk sane maderbe Taru lan sane keni bencana majalaran antuk upakara pangulapan lan prasita.
- Tanem tuwuh sane nyengkalen kapisaga majalaran antuk mabah-ebahan sane maderbe taru inucap patut :
– Mecikan wewangunan sane karubuhan.
– Ngupakara majalaran antuk pangulapan lan pecaruan Eka sata.
- Tanem tuwuh sane sampun kawara / kasambat pet nyengkalen / ngerubuhin wewangunan kapisaga sang sane maderbe taru inucap patut :
– Mecikan wewangunan sane karubuhin mejalaran antuk prabiya sang sane madue kayu inucap.
– Ngupakara majalaran antuk pangulapan prasita lan pecaruan eka sata.
- Yening nenten wenten ngrubuhin nenten wenten upakarannyane.
- Yening wenten pepayonan ngelikadan ring wates, prajuru patut micayang pamutus ring sapasira pepayonan / taru punika patut kapicayang.
- Yening wewidangan Banjar Adat Busana Kelod metu taru salah bikas sekadi :
– Jaka mecarang lan kelapa macarang.
– Pisang sane maweh nglangkungin sakeng aijeng.
– Tur sane lianan, sane nenen lumrah manut dresta.
Sang sane maderbe taru inucap patut ngupakara taru antuk Prasita lan pecaruan, sane kamargiang rikala nemu rerahinan, lan tarune punika patut kararung.
PALET 3
WATES KARANG LAN SESANA NGEWAWA KARANG PALEMAHAN
Pawos 18
Wates Karang
- Asing-asing karang Palemahan patut wenten wates ipun.
- Wates karang sane majerapitan patut kategen olih sang sane maulu ke wates inucap manut dresta.
Pawos 19
Sesana Ngewawa Karang Palemahan
- Ring karang palemahan nenten kadadosan nunjel sawa / mayit, nenten dados ngenahin barang sane kaucap ngeletahin wewidangan Banjar.
- Yening mekarya wewangunan ke-taben, wates punika patut wenten a-tampak terus hidup / ajeg. Yening makarya wewangunan ring wates ka-ulu, a sampel baledanne mangde tetap ajeg. Sang sane piwal mangda kabecikan antuk sang sane makarya wewangunan inucap.
- Makarya wates majalaran antuk turus hidup, tegeh turus nenten dados ngelintangin 2 (kalih) meter.
- Yening jagi masepatan karang, patut ngerereh sisi wates ulu karang, baledan karang tetap ajeg. Rikala masepatan patut naur pinuku ring Prajuru pinaka Saksi. Ageng Alit pinuku manut Pararem Banjar. Prabiya masepatan lan pinuku rikala masepatan ketanggung olih sang sane maderbe kaberatan.
- Kecoran toyan cacapan nenten dados runtuh ring pisaga.
- Nenten kadadosan ngura/ngutang kotoran ka-pisaga kejelinjingan ka-margi lan ke telabah, yening piwal patut kawara olih prajuru.
- Nenten kadadosan ngelumbar wewalungan suku pat.
SARGA V
PAWONGAN MANUT PAWONGAN
PALET 1
KRAMA BANJAR, AYAHAN BANJAR LAN TEDUN NGAYAH
Pawos 20
Krama Banjar
- Sane kawastanin Krama Banjar Busana Kelod inggih punika :
- Sane magenah ring wewidangan Banjar Adat Busana Kelod, tur tinut ring awig-awig lan pararem Banjar Adat Busana Kelod.
- Meagama Hindu, tur nyungsung Pura Melanting Br. Busana Kelod, Pura Kahyangan Tiga Desa Baha.
- Tios ring inucap kewastanin Tamyu.
- Asing-asing Krama Banjar Busana Kelod maderbe hak lan kewajiban sane pateh.
Pawos 21
Ayahan Banjar
- Ayahan Banjar Adat Busana Kelod luwire :
- Ayahan ngarep, Ayahan Pangele, Ayahan Balu.
- Ayahan ngarep : nyangra sejeroning ayah-ayahan sakeng Desa Adat Baha, Tios ring ayahan Desa kesanggra antuk pengayah sami.
- Karang ayahan patut wenten ayah ipun :
- Sampun mayusa 17 warse kedadosan ngayah, utawi sampun kawin.
- Mayusa 70 warse ngelakungin patut sampun lepas ayah, ayah punika patut kagentosin.
- Balu ngelentik / Balu ngempu
- Balu ngelentik inggih punika Balu ngeraga.
- Sampun mayusa 17 warsa patut tedun ngayah.
- Sampun mayusa 20 warsa patut ngayah sepatutnyane.
- Ayahan gemba kedadosan ngayah yaning nenten wenten ayah penyelediyi. Yening nenten meresidayang ngayah kedadosan numbas ayah 6 (enem) sasih mapengarga manut perarem Banjar.
- Yening wenten ayah sampun lepas sakewanten waris ipun wenten magenah ring tios Desa (secara administrasi) tur ayah tunggil, kedadosan numbas ayah pengargan ipun manut perarem Banjar.
- Penyalahdiyi ayah kedadosan, nanging ayah siteng.
- Yening wenten ayah balu sane mobot, patut ngayah sepatutne (lanang istri).
- Saluwiring ayah-ayahan dados ketimbalin masengker 1 (satu) tahun.
10. Saluwiring krama banjar sane pacang transmigrasi aptut mepamit ring Pura Melanting melarapan antuk Peras Daksina jangkep. Sane rawuh saking transmigrasi tur jenek ring wewidangan Banjar Adat Busana Kelod, patut ngaturang pakeling ring Pura Melanting mejalaran :
– Peras daksina jangkep
– Naur pinuku sane angenyane manut pararem banjar
– Ngaturang Ida dane Banjar wedang lan lanjaran.
– Makta surat-surat perpindahan sane jangkep
– Kas Banjar patut kapopog
Pawos 22
Tedun Mebanjar
- Asing-asing krama banjar sane ngepah karang sane kaupasaksi antuk prajuru patut tedun ngayah ngarep masengker a sasih maduluran :
– Ngaturang peras daksina jangkep ring Pura Melanting.
– Ngaturang pinuku manut pasuaran Banjar.
– Ngaturang Ida dane Banjar wedang lan lanjaran.
– Kas druwen banjar mangda ketaur / kepogpog.
Prabiya rikala masepatan / ngepah karang mangda ketaur olih sang sane keberatan.
- Magingsir genah ring wit ipun, masengker 3 (tigang) warsa patut tedun ngayah ngarep. Pemargin ipun patut sekadi ring sane kebawos : pawos 22, wecana 1.
- Yaning wenten anak tiyos banjar tedun magenah ring wewidangan Banjar Adat Busana Kelod sepatutne tedun ngayah maduluran antuk :
- Sampun polih pamutus saking prajuru
- Tinut ring pawos 22 wecana 1
- Naur pemopog, sane dados kacicil ping tiga galah penelas / lunas 1 (siki) warsa.
- Tedun ngayah banjar wit sakeng mapekurenan masengker 3 (tigang) sasih patut tedun ngayah pangele.
PALET 2
PRAJURU, KESINOMAN, SEKEHE LAN DRUWEN BANJAR
Pawos 23
Dudonan Prajuru
- Prajuru sane wenten :
- Prajuru Dinas, wates ngayah 6 (enem) warsa.
- Prajuru Adat, wates ngayah 3 (tigang) warsa.
Prajuru sane kantun menggah ring kayun banjar, lan prajurune punika kari kayun ngayah, dados kaunggahang malih.
- Rikala makarya prajuru kasanggra olih : Kasinoman wates ipun ngayah a sasih.
- Rikala mekarya yadnya (adat) ring Banjar, patut wenten upakara pinaka cenengan pengurus, penyanggran pengurus lan pemangku minekadi :
– Ring : Pura Melanting ngatik 11, ring Bale Adat ngatik 7 (pitu) pewarengan ngatik 11 (solas), Bale kulkul ngatik 33 (telung dasa tiga).
- Tata Cara Nyudi Prajuru :
- Mawit sakeng Banjar Adat Busana Kelod tur sampun merabian.
- Prajuru adat : uning memaca lan nulis huruf latin.
Prajuru Dinas : uning memaca lan nulis huruf latin sekirangnyane tamat SMA.
- Kelihan Dinas kajudi antuk banjar adat utawi KK manut pesuaran makehan paras paros serpanaya.
- Prajuru sane kajudi nenten dados piwal ring pasuaran Banjar.
- Rikala wenten karya ageng / sekel Ida dane Banjar patut mekarya mancagera.
- Pikolih prajuru adat lan Hansip, agengnyane manut sekadi pararem Banjar.
- Pikolih pemangku kahyangan lan keraman manut mutus Desa Adat.
Pawos 24
Indik Sekehe-Sekehe
- Sekancan sekehe-sekehe sane wenten ring sejeroning wewidangan Banjar Adat Busana Kelod patut tinut ring pemargin awig-awig lan pararem Banjar Adat Busana Kelod.
- Krama Banjar patut ngayoman sekehe-sekehe sane wenten ring wewidangan Banjar Adat Busana Kelod.
- Sekehe-sekehe sane kaunggahan dados druwen Banjar wantah : sekehe gong, sekehe angklung, sekehe teruna-teruni lan sekehe santi.
- Sekehe-sekehe sane wenten lianang ring pemaksan Pura sane wenten ring wewidangan Banjar Adat Busana Kelod patut masadok indik kawentenang sekehe nyane ring Prajuru, tur naur pinuku manut pararem.
Pawos 25
Druwen Banjar
- Sane kasinanggeh druwen Banjar Adat Busana Kelod luwire :
- Pura Melanting
- Bale Banjar rauh dudonannyane
- Kas merupa jinah
- Sekehe Angklung
- Sekehe Teruna Teruni
- Hasil tegal banjar
- Sekehe Gong
- Sekehe Pesantian
- Tegal Banjar kadruwenan antuk banjar pengarep
PALET 3
INDIK KULKUL
Pawos 26
Kulkul lan Tenggeran Suaran Kulkul
- Ring Banjar Adat Busana Kelod kajejerang kulkul lanang lan kulkul wadon / istri.
- Kulkul Banjar tan wenang katepak yening tan manut ring awig-awig lan pararem Banjar Adat Busana Kelod.
- Suaran kulkul manut tetujonnya luwire :
- Tengeran meyadnya : masuara ngompang
- Tengeran anak seda : Tigang kelentungan
- Tengeran anam embas
– Oka lanang : 2 (kalih) kelentungan
– Oka istri : 1 (siki) kelentungan
Tur maduluran masadok ring prajuru.
- Ngerorod lasya : atulud bulus raris ngompang
- Ngerorod ngemaling : Sang sane ngemaling rikala ngelemakuin suaran kulkul patut ke Balai Banjar, sesampunne puput bebawosan wawu dados banban.
- Tangeran mekarya : gangsar raris banban
- Cihna banjar pacang wenten karya : suara banban
- Keicalang : bulus atulud, yening sampun keniang, raris masuara gangsar banban.
- Marebat : bulus tigang tulud
- Umah puwun : bulus atulud raris banban jantos genine punika padem.
PALET 4
PARUM / PARUMAN
Pawos 27
Parum lan Tata Susilanyane
- I Krama Banjar Busana Kelod ngewentenan paruman ngesasih, nuju rahina “Anggarkasih” magenah ring Bale Banjar Adat Busana Kelod.
- Pasuaran parum wawu kemanggehang yening Krama Banjar sampun ngerawuhin ngelintang sakeng sebagi.
- Sadurunge paruman kekawitan, patut ngaturang upakara paruman : Canang Sari, canang pengrawos sane kekaryanin olih kasinoman rikanjekan penyalin kesinoman.
- Yening wenten silih sinunggil krama banjar pacang maruman banjar patut :
– Ngaturang upakara : Peras Daksina jangkep, canang sari, canang pengrawos, tur naur pinuku paruman sane agengnyane manut sekadi pararem Banjar.
– Ngaturang Ida dane Banjar wedang lan lanjaran.
- Tata susila paruman sane kemanggehang luwire :
– Busana ritatkala parum, busana adat madia.
– Usul-usul mangda ketiba ring sang prajuru.
– Pasuaran sane keambil kedasarin antuk gilik seguluk, paras paros sarpanaya, selunglung sebayantaka.
- Ring sejeroning parum tan kedadosan :
- Ngadakan ora / marebat
- Sirep lan mebongbong
- Ayah Istri
- Ninggalan parum tan saijin prajuru / pengenter
- Pengayah susukan (tiosan banjar) tan kedadosan ngemedalang usul-usul.
PALET 5
PATIS, UPETI, LAN DANA PUNIA
Pawos 28
Patis
- Seluwirin warga banjar padem sane ngangge padewasan, patur polih patis/patus. Ageng alit manut pararem banjar.
- Patis patut ketaur ngawit sakeng pade jantor pekutangan, macihna antuk pasuaran kulkul.
Pawos 29
Utpeti
- Utpeti ring sane ngerorod / ngerangkat sepatut ipun merupa beras, jangan lan enog.
- Utpeti ring sang sane maderbe karya yadnya, manut dudonan yadnyane.
- Sekancan sane merupa pajak / retribusi saking guru wisesa / pemerintah patut ketaur.
Pawos 30
Dana Punia
- Dresta medanian ring Banjar Adat Busana Kelod patut kajejerang
- Pemargin dana punia mangda kedasarin antuk manah lan pikayun sane lasia lan suci nirmala.
PALET 6
PENYANGGRAN BANJAR
Pawos 31
Indik Penyanggran Banjar
Pekaryan sane dados katunasin penyanggran banjar luwire :
- Ngupakara sawa/ngaben utawi yadnya sane lianan
- Ningting / ngisidan wewangunan
Indik pinuku ring Banjar manut pararem banjar
PALET 7
D U N U N G A N
Pawos 32
Indik Dunungan
- Sane kewastanin dunungan inggih punika : asing-asing jadma sane jenek ring wewidangan Banjar Adat Busana Kelod, ngelintangin arahina (1 hari/24 jam).
- Silih sinunggil krama banjar sane nerima dunungan patut mesadok ring prajuru lan makta surat-surat jangkep, wates galah mesadok 3 (tigang) rahina.
- Sane nerima dunungan nenten ngawentenan sadok jantos asasih, ipun patut naur domisili sane makehnyane manut pararem banjar, lan ngaturang ida dane banjar wedang lan lanjaran.
- Sane nerima dunungan patut nanggung jawaban mantuk ring sang madunungan.
PALET 8
MEREBAT, DURATMAKA, LAN PEKRAMAN
Pawos 33
Merebat (Ngadakan Ora
Laksana sane nenen kedadosan luwir ipun :
- Merebat, mesesimbing / mebawos sane nenten patut ring karang suci lan genah umum.
- Merebat jantos ngelebonin ring paumahan pasuangan.
- Ngamuk jantos ngerusak druwen umum lan pesuangan.
Pawos 34
Duratmaka
- Sane kesinanggehang duratmaka / maling, yening sang sane melaksana sampun mayusa 15 (lima molas) warsa ngelangkungin.
- Sekancan utawi seluwiring pelaksana duratmaka tan patut kemanggehan.
Pawos 35
Pekraman
Pelaksana ring pekraman sane nenten kedadosan luwire :
- Memitra / memitra ngalang.
- Memarikosa anak istri
- Nyelek-nyelekin, mengancam, mapisuna lan nyemseman prajuru rikala ngemargiang awig-awig lan pararem banjar.
Maka sami pelaksana sane menggah ring pawos 33 rauh 35 indik pemargin pamidanda lan dudonannyane kaenggahan pararem Banjar.
PALET 9
MAPELEGAN
Pawos 36
Undangan, Bebaktan, Pesalin, lan Ngejot
- Undangan
Saluwiring pekraman Banjar kedadosan ngundang Banjar, utawi pekraman Banjar ritepengan medruwe karya adat / yadnya. Indik ngundang Banjar dudonannyane manut pararem Banjar.
- Saluwiring Krama Banjar sane madruwe karya adat patut ngundang prajuru Banjar Dinas / Adat.
- Ngawit kundangan galah jam 19.00 Wita (7 Wengi).
- Bebaktan
Indik bebaktan sane patut kebakta rikala kundangan / keundang, manut pekaryan sane kelaksanayang olih sang madruwe karya. Ageng alit bebaktan manut kawentenan sang sane kaundang.
- Pesalin
Asing-asing sane keundang tur makta bebaktan patut polih pesalin. Ageng alit pesalin manut pararem banjar.
PALET 10
SALAH WETU
Pawos 37
Indik Salah Wetu
Yening ring sejeroning wewidangan Banjar Adat Busana Kelod wenten :
– Sato sane maderbe pianak salah rupa utawi beda rupa.
Ring sang sane maderbe kacuntakan punika patut ngemargiang upakara :
– Tebusan manut pamutus
– Pecaruan manut pamutus
– Penyaksi ring kahyangan desa
PALET 11
LELUPUTAN
Pawos 38
Indik Leluputan
- Sane polih luput ritatkala Banjar mekarya ke Desa :
– Pemangku Kahyangan Tiga
– Hansip
– Kraman
– Kerta Desa
- Ritatkala wenten karya adat (yadnya) ring banjar / ring Pura Melanting, Pengurus Adat lan Dinas lan Pemangku Kahyangan nenten keni urunan.
- Ritatkala wenten karya yadnya ring Kahyangan Tiga, sane polih luput wantah Prajuru Adat/Dinas lan Kraman.
- Indik leluputan sane lianan kemanggehang antuk pararem / pasuaran banjar.
PALET 12
MANUSA YADNYA
Pawos 39
Runtutan Upacara Manusa Yadnya
- Runtutan pemargin manusa yadnya :
- Magedong-gedongan (bobotan mayusa 6 sasih)
- Dapetan (rikala rare embas)
- Kepus pungsed (Upakara panelahin)
- Pecolongan (42 rahina)
- Nyambutan (rare meyusa 3 sasih)
- Otonan (rare 6 sasih)
- Metatah
- Ngerorod
- Metatah
Nganca padewasan nenten kedadosan matatah ring anjek :
– Piodalan Kahyangan Tiga Desa Adat Baha
– Odalan ring Pura Melanting
– Piodalan ring pamerajan / sanggah suang-suang
- Ngerorod / Ngerangkat
- Lantaran pemargin ngerorod luwire :
– Sakeng pada arsa
– Memandung / kawin lari
- Sane tan kadadosan ngerorod luwire :
– Tunggal purusa
– Makedeng ngad / pegat sot
– Tumin / temen
- Wong Sudra ngerorod sareng Brahmana / Ksatria : mejalaran antuk :
– Upakara petiwangi
– Upakara pemarisuda
- Angguran
Yening wenten anak lanang/istri memondok solah ipun sekadi anak metunangan, yening sampun keuningan antuk prajuru/kesadok antuk sang sane maderbe genah, mejalaran antuk yusan sang kalih sampun manut, patut keambil, sengker ipun :
– Tunggal Desa / Banjar masengker 14 (empat belas) rahina.
– Tiyos Desa/Banjar masengker 1 (siki) sasih
- Runtutan pemargin Ngerorod / mapewarangan manut dresta luwire :
– Memadik
– Ngambil; (kesaksi antuk prajuru Adat lan Prajuru Dinas)
– Mesuara kentongan / kulkul
– Ngetutan pesuaran kentongan / kulkul
– Mejauman / makta sangan
- Ngelemakuin / Ngakuin
Rikala ngelemakuin suaran kentongan mangda maduluran antuk :
– Bebaktan : wedang, lanjaran lan base
– Upakara : canang tubungan, wedang, lanjaran lan tampinan
- Memandung Anak Istri
Yening wenten anak istri kepandung, sang sane mandung mangda :
- Makta surat-surat lengkap berupa surat pernyataan sane memuat : sang sane lanang/istri sampun pada arsa pacang merabian.
- Ritatkala sampun ketepakang kulkul antuk sang sane kapandung sane memandung mangda rawuh ke Balai Banjar Adat Busana Kelod pacang ngangkenin memandung anak istri punika.
- Sang sane memandung patut naur peti kentongan maduluran antuk canang sari, lan naur pinuku manut perarem Banjar.
- Ring pemargin ngerorod ngemaling patut ketepakan kentongan masengker 15 (limolas) rahina ngawit sakeng kepandung.
- Mabyakawonan
Saduring mabyakonan ring natah peumahan, nenten kedadosan ngeranjing ke karang suci (sanggah/pemerajan).
- Mejauman / Makta Sanganan : Nampi Sanganan
Ritatkala mejauman / makta sangan mangda :
- Kesaksian olih Prajuru Dinas lan Adat
- 1 (siki) regu krama banjar mangda nyaksi upacara inucap.
- Regu penyaksi makta sangan / nampi sangan polih ajengan (ngatik 5).
- Penyaksi pewarangan rikala mejauman mangda naur pinuku sane ageng nyane manut perarem banjar.
- Upakara pewarangan / mejauman patut kabakta luwire :
– Nasi rongan miwah ulam rongan
– Nasi pengenduh
– Pejati ring saren suci a soroh genep japit ngatik 7 (pitu)
– Ring pemerajan / sanggah : suci 3 soroh genep sepolah palih ipun
– Ring saking dure desa, patut ngewentenang pekilitan berupa jinah Rp.100.000 (seratus tali rupiah).
- Silih sinunggil Krama Banjar Adat sane makta sanganan / mejauman dados ngarsayang sanganan ring Krama Banjar Adat manut pengarsan sang maderbe karya indik pewales manut pararem.
- Ngambul Mapakuren
Yening wenten anak ngambul mapekuren :
– Lamin ipun a-sasih, sang sane ngambul punika mangda :
- Tiyos Banjar, mesadok ring prajuru, status / kawentenan sang sane ngambul dados dunungan, tur mangda nginutin pemargin dunungan, (Sargah V Palet 7 Pawos 32).
- Mawit sakeng Banjar Busana Kelod, mangda nginutin pararem Banjar Busana Kelod.
– Ngambul mapekurenan lintangan teken 3 (tigang) sasih mangda nyantenan indik kawentenan ipun mapakurenan ring sang prajuru mejalaran surat-surat jangkep.
– Sesampune ngambul lintangan 3 (tigang) sasih raris malih atep mapekurenan, pamutus ipun manut perarem Banjar Adat Busana Kelod.
- Ngangkat waris / Sentana
Pemargin ritatkala silih sinunggil wenten wargi Banjar pacang ngangkat sentana / waris mangda :
- Nginutin loka dresta ring Desa Adat Baha, minakadi :
– Sang sane keangkat waris/sentana mawit sakeng lelintingan keluarga purusa, yening nenten wenten ring keluarga purusa wawu kedadosang sakeng lelintingan keluarga predana. Pet nenten polih makasami wawu kedadosan ngerereh lianang (nenen nginutin tetalian keluwarga).
– Mangda wenten cihna pada arsa (adung arsa) saking sang keangkat sentana lan sang sane pacang ngangkat sentana.
- Risampun polih patut wenten sadok ring Prajuru Banjar.
- Prajuru patun nguningan ring paruman Banjar indik kawentenan warginnyane pacang ngangkat sentana tur kawentenang sang sane pacang keangkat sentana.
- Risampune galah 3 (tigang) sasih kelangkungin, tur nenten wenten sane nyangke pemargin ngangkat sentana kelanturan mejalaran antuk upakara pamerasan keupasaksi antuk paruman Banjar, lan ngaturan pinuku penyaksi ngangkat sentana sane agengnyane manut perarem Banjar.
Rikala meupasaksi ring paruman Banjar, sang sane keangkat sentana mangda nyarengan tur patut ngawentenan atur pinaka sima krama ring warga banjar.
PALET 13
PATIWAN-TIWAN
Pawos 40
Dudonan Patiwan-tiwan
Rikala pemargin patiwan-tiwan inggih punika makutang/pakutangan :
– Sane ngangge padewasan lan sane nenten gangge padewasan, sane mekarya eteh-eteh pagulungan sebagi banjar adat lanang istri.
– Rikala magulung krama banjar adat lanang patut makarya.
– Ritatkala makutang / pakutangan ida dane Banjar adat lanang istri patut nyarengin.
Dudonan pemargin patiwan-tiwan selantur ipun luwire :
- Makingsan metanem sane tan lasya
Krama Banjar Adat Lanang sebagi patut tedung ngayah mekarya jantos puput sepolah palih ipun, sang sane padem patut kagulung.
- Makutang metanem
Ida dane banjar adat lanang-istri patut tedun mekarya jantos puput sepolah palih ipun.
- Makingsan sane tan lasya
Yening wenten silih sinunggil krama banjar padem ritepengan piodalan ring Pura Melanting utawi ring Pura Kahyangan Tiga sane dados amongan Banjar Adat Busana Kelod, masengker 3 (tigang) rahnina sang madruwe lampus polih sebagi Banjar rauh puput sepolah palih ipun. Rikala punika kulkul Banjar nenten dados katepak, Banjar sane polih mekarya polih sebel tigang rahina, sang madruwe lampus polih sebel 42 (petang dasa dua rahina). Jinah paringkesan patut katebus olih sang madruwe lampus sane ageng alitnyane manut perarem.
- Makingsan di geni sane lasya
Krama banjar adat lanang kemanten sane tedun makarya jantos puput sepolah palih ipun.
- Makingsan di geni sane tan lasya
Yening wenten krama banjar lampus ritepengan piodalan ring Pamongan, Pura Melanting lan Pura Kahyangan Tiga sane dados amongan Banjar Adat Busana Kelod masengker 3 (tigang) rahina pemargin ipun :
– Sane madruwe lampus polih banjar sebagi lanang lan istri.
– Banjar sane polih mekarya polih sebel 3 (tigang) rahina.
– Jinah paringkesan patut katebus ageng alitnyane manut perarem banjar.
- Makutang metanem medewasa
Ida dane Banjar adat lanang istri patut tedun mekarya mungwing jinah paringkesan sane dados keambil wantah jinah tatakan bahu lan pagemel.
- Dius Kumeligi
- Yening dewasa makutang lintang saking 1 (arahina) krama Banjar sebagi patut tedun ngayah mekarya lanang istri jantos puput sepolah palih ipun.
Ritat kala makutang ida dane banjar adat lanang istri patut nyarengin, ritat kala mekarya ida dane banjar patut keaturin kopi lan lanjaran, rikala ring setra ida dane banjar patut taler keaturing wedang, lanjaran lan sanganan pamuhun.
Pekaryan sane keambil antuk banjar :
– Upakara dius kumeligi jantos puput
– Daksina pengawak
– Tirta pangentas miwah pagulungan
– Tirta Sanggah Gede / paumahan
– Tirta Kawitan
– Tirta Siwa lan Tirta Pamerasan
– Lan sane siosan
- Yening pedewasan ipun nadak (arahina) Ida dane banjar lanang istri patut tedun mekarya sepolah palih nyane pateh sekadi ring ajeng.
- Suasta Geni
Pemargin Banjar pateh sekadi ring dius kumaligi sakewanten sidakarya ritepengan mekarya ulam banten sane polih giliran mekarya polih ajengan.
- Pranawa
Silih sinunggil ida dane Krama Banjar Adat madruwe karya mapranawa mangda maruman Banjar Adat.
- Pakaryan sane kaambil antuk Banjar
– Bebangkit rauh puput
– Sang maderbe karya dados ngambil warga Banjar 10 (dase) diri pinaka mancagra.
– Ida dane Banjar lanang istri patut polih ajengan apisan (panyemeng) lan tegak lanang istri nanging tegag inucap patut katebus antuk jinah ageng alitnyane manut pararem.
– Ritatkala makarya, ida dane Banjar polih wedang lan lanjaran.
– Reramon mangda kasediang olih sang madruwe karya.
– Ring setra ida dane Banjar Adat lanang istri patut polih wedang, lanjaran lan sanganan.
– Surudan bebangkit mangda katur ring Banjar, tur dados katebus antuk jinah ageng alitnyane manut pararem.
– Reranggen utawi wadah patut kaurus olih sang madruwe karya.
– Pemalaspas reranggen utawi wadah sane ngangge pepalihan mangde keaturing ring sang tukang.
10. Bebangkit 2 (kalih)
- Galah makarya ping 8 (kutus) rahina.
- Ritatkala mekarya mebat (mekarya ulam banten lan pesanguan) ida dane Banjar Adat lanang polih ajengan panyemeng. Tur ritatkala nemonin rahina pakutangan ida dane Banjar adat lanang istri polih ajengan panyemeng lan tegak tabuh kalih nanging tegak inucap patut katebus antuk jinah pengargan tegak manut pararem.
- Pekaryan sane patut keambil olih ida dane banjar :
– Bebangkit rauh puput
– Bale pawedan
– Surya
– Bale gong
– Pebasmian
– Bale salunglung
– taban
– Pemalungan
- Surudan bebangkit dados druwen Banjar
- Ritatkala makarya ulam banten ida dane Banjar Adat patut sami nyarengin.
11. Nganyut
Sane polih nyarengin nganyut wantah sebagi ayah Banjar Adat lanang istri sane dados pengarep karya inucap.
12. Batu-batu
Sahananin karya patiwan-tiwan sane kemargiang olih krama Banjar Adat Busana Kelod patut polih batu-batu manut dudonan karya. Ageng alitnyane manut pararem Banjar.
13. Gebagan
- Sang nadruwe lampus patut polih gebagan saking krama Banjar Adat Busana Kelod.
- Suwen gebagan manut pinunas sang madruwe lampus.
- Pinunas gebagan masengker saking padem jantos pakutangan.
- Akeh gebagan aregu nyabran wengi
- Rikanjekan regu sane polih magebagan patut polih :
1) Karya madius polih wedang lan lanjaran.
2) Prenawa polih wedang, lanjaran lan ajengan apisan
- Asing-asing krama banjar medruwe karya lampus kedadosan nyelang Balai Banjar nanging wusan pekutangan ngewentenan caru penyapsap ayam brumbun jangkep polah palih ipun.
SARGAH VI
DEDOSAN, PAMIDANDA LAN RERAMPAGAN
PALET 1
DEDOSAN LAN PAMIDANDA
Pawos 41
Dedosan
- Sane patut keni dedosan inggih punika asing-asing krama Banjar sane nenten tinut ring dedauhan lan arah-arahan kesinoman utawi prajuru ritatkala :
– Wenten karya adat / yadnya
– Parum / paruman
– Karya ngeroyong
– Mekarya wewangunan
- Asing-asing krama banjar nenen kedadosan keni dedosan neren ping 3 (tiga) lianang ring sang sane keni dedosan punika kesinahan ipun sungkan.
- Ageng alit dedosan sane ketibakan manut pararem banjar.
Pawos 42
Pamidanda
- Sane patut katibakan pamidanda inggih punika asing-asing krama banjar sane mamurug/piwal ring pemargin awig-awig lan pararem banjar.
- Asing-masing krama banajr sane sampun ketibakan dedosan neren / nekeh ping 3 (tiga) lan sane keni dedosan punika, nenten sangkanan sungkan.
- Ageng alit pamidanda manut pararem banjar.
PALET 2
RERAMPAGAN
Pawos 43
Rerampagan lan Tata Susilanyanne
- Silih sinunggil krama banjar sane negung urunan utawi pamidanda masengker 3 (tiga) sasih patut kerampag.
- Tata susila rerampagan :
– Barang sane kerampag nginutin petiwakan makeh urunan utawi denda ipun.
– Tan dados ngicalan cihna sang kerampag
– Tan dados mademang pengupa jiwa sang sane kerampag
– Anut ring tata susila kemanusan
– Kelaksananin antuk prajuru desa, Hansip lan kesaksi untuk krama banjar kewakilin antuk 3 (tigang) diri.
- Berana sane kerampag masengker 9 (siya) rahina nenten katebus kedadosan kelelang ring pekraman banjar manut pengargan ipun.
SARGAH VII
PARAREM / PASUARAN LAN PAWEWEH
PALET 1
INDIK PASUARAN / PARAREM
Pawos 44
Daging lan Sukseman Pararem
- Paruman banjar patut ngamedalan / pararem angge mitegepin awig-awig, lan ngentosin pararem sane sampun tan manut ring pekarsan krama banjar.
- Daging sehananing pararem manut utawi sepemargi ring awig-awig Banjar Adat Busana Kelod, lan Desa Adat Baha.
- Sane patut keungguhan ring pararem luwir ipun :
– Rerincikan penekel-penekel, pamidanda lan dedosan
– Rerincikan penyacah awig-awig sane mabuat.
– Tata krama pemargin awig-awig
– Sehananing indik tiyosan sane durung menggah ring awig-awig puniki
- Mekadi pamutus pasuaran, patut nginggilan kesusilan kemanusan, manut ring loka dresta, Agama Hindu, Sastra, Purwa lan Desa ngawi Cara.
PALET 2
PAWEWEH, NGUWAH NGUWUHIN DAGING AWIG-AWIG
Pawos 45
Tata Cara Nguwah-nguwuhin Daging Awig-awig
– Sesampune awig-awig kemargian, raris wenten ngemangguhin sengke / nenen manut ring pekarsan banjar, awig-awig, lugra keparipurnayang.
– Sekancan sargah, palet rauh pawos sane kagentosin utawi kabecikan patut kasurat medasar antuk pararem banjar.
– Indik pamargin sane nyantenan ageng alit pamidanda, dedosan lan leluputan sane nenen menggah ring awig-awig puniki pacang kepuputan mejalaran antuk perarem utawi pasuaran banjar.


c: text/html

text:
1Sapatutipun parasemeton ngajiang tiang puniki sakadi parekan-parekan Ida Sang Kristus, sane sampun kapisarayang ngraksa kasujatian-kasujatian Ida Sang Hyang Widi Wasa sane pingit. 2Sane kakarsayang saking anake sane kapisara ngraksa pepingitane punika, mangda ipun satia tuu ring gustinnyane. 3Tiang nenten pisan nglinguang punapike tiang pacang katepasin antuk parasemeton, punapike antuk anak sane lianan ring jagate puniki. Malah-malah tiang newek taler nenten nepasin dewek tiange. 4Tungtung manah tiange ening, nanging indike punika nenten pisan nyinahang mungguing tiang puniki nenten maiwang. Wantah Ida Sang Panembahan sane pacang nepasin tiang. 5Punika awinanipun sampunang dumun nepasin anak sadurung rauh masane, inggih punika sadurung Ida Sang Panembahan rauh. Ida sane pacang nyuluhin saluiring pepingitan sane kengkebang ring petenge. Ida taler sane pacang ngedengang paindikan sane karencanayang ring manah manusane. Irika anake suang-suang pacang molih pujian saking Ida Sang Hyang Widi Wasa manut sakadi sane sampun kasediayang. 6Inggah parasemeton, baos tiange iwau punika tuekang tiang ring dewek tiange miwah ring Apolos. Tiang nganggen sikian tiange sareng kalih minakadi conto, mangdane semeton mrasidayang ngresepang teges slokane sane kadi asapuniki: "Tinutinja pidabdabe sane patut." Sampunang kantos wenten ring pantaran semetone anak sane ngajumang anak adiri, tur nganistayang anak tiosan. 7Sapasirake sane nadosang semeton inggilan ring semeton sane lianan? Napike sane dados druen semetone, sane tan kapaicayang antuk Ida Sang Hyang Widi Wasa? Tur yen yakti punika wantah kapaicayang ring semeton, napi awinanipun semeton nyumbungang raga, minabke druen semetone punika boyaja paican Ida Sang Hyang Widi Wasa? 8Parasemeton sami sampun pada tan kakirangan punapa-punapi. Semeton sampun pada sugih, tur semeton sampun jumeneng prabu. Nanging tiang durung kadi asapunika. Pangaptin tiange mangda semeton sawiakti jumeneng nata, mangda tiang mrasidayang sareng-sareng mrentah ring semeton. 9Santukan manut pangrasan tiange, Ida Sang Hyang Widi Wasa sampun mapaica tegak sane paling nista ring tiang parautusan, tan bina sakadi anak sane kadanda pati ring kalangane, sane kadadosang pabalih-balihan pabuat paramalaekate miwah pabuat imanusa. 10Uli krana Ida Sang Kristus tiang dados anak nambet, nanging semeton sareng sami dados anak Kristen sane wicaksana. Tiang dados anak lemet, nanging semeton dados anak kuat. Tiang kanistayang, nanging semeton kajiang! 11Rauh mangkin tiang pada nandang seduk lan bedak, mapangangge setset pasranting, kasakitin tur idup ngumbara, 12tiang matuyuhin dewek magarapan buat pangupa jiwan tiange. Yening tiang katemah, anake punika tunasang tiang merta; yening tiang kasangsarain, tiang sabar; 13yening tiang kanistayang, saurin tiang antuk baos sane becik; tiang puniki tan bina sakadi luun gumi, tiang dados beberekan jagate kantos rauh mangkin. 14Paindikane puniki suratang tiang boyaja mangda ngawinang semeton kimud, nanging tiang mamanah nglemekin semeton sane anggep tiang waluya sakadi pianak tiange niri. 15Yadianja sakadi anak Kristen semeton madue guru panyiuan, nanging semeton maderbe bapa wantah asiki. Disajeroning urip semetone sakadi anak Kristen, tiang sane dados bapan parasemetone, santukan tiang taler sane sampun ngortiang Orti Rahayune punika ring semeton. 16Punika awinan tiang nunas ring semeton, tuladja tiang! 17Punika awinanipun tiang ngutus Timotius ngrauhin parasemeton. Ipun anak Kristen sane satmaka dados pianak tiange sane sayang tur satia. Ipun jaga mapakeling ring semeton indik uger-uger sane tinutin tiang sajeroning urip anyar, sane kapaicayang antuk Ida Sang Kristus Yesus, sakadi sane sampun urukang tiang ring sawatek pasamuane makasami. 18Nanging wenten ring pantaran semetone anak sane nyumbungang dewek, santukan ipun mitaenang tiang tan pacang malih ngrauhin semeton. 19Nanging yening Ida Sang Panembahan asung lugraha, tiang digelis jaga ngrauhin semeton. Irika tiang jaga uning, paindikan punapi sane sida antuka ngardi antuk anake sane sumbung punika, boya wantah paindikan sane sida antuk ipun maosang kewanten. 20Santukan yening Ida Sang Hyang Widi Wasa mrentah sajeroning urip manusane, pamrentahan Idane punika boyaja marupa baos kewanten nanging marupa kawisesan. 21Napike sane arsayang semeton? Punapike semeton ngajap-ajap mangda tiang rauh makta pecut, wiadin tiang rauh maduluran tresna asih miwah alap asor?
Copyright
Learn More

robotstxt: allowed

filter: keep


text:
8. SATUA I BALU KAJANAN TEKEN
I BALU KELODAN
Ada kone tutur-tuturan satua I Balu Kajanan teken I Balu Kelodan. I Balu kelodan muani, I Balu Kajanan luh.
Kacrita I Balu Kelodan ngencebang lalang di tukade, lakar anggona ngraabin bale gede. Ni Balu Kajanan tau teken I Balu kelodan ngencebang lalang lantas palinga lalange I Balu Kelodan teken Ni Balu Kajanan tur engkebanga di glebegne. Mara I Balu Kelodan ukana nyemak lalangne, ilang lantas. Ditu lantas I Balu Kelodan ngetutang lalangne nuut cretcetan yehne. Dening keto, kema lantas aliha lalangne. Suba neked di umah Ni Balu Kajanane, dapetanga Ni Balu Kajanan sedek nyampat, lantas takonina teken I Balu Kelodan kene, “Eh Balu Kajanan, nyai ane mamaling lalang Beline?” “Sing.” “Saja nyai tusing mamaling?” “Saja, kema ja Beli natasin!” “Yen tepuk nyen dini lalang Beline, bani iis titike?” “Bani.”
Dening keto, alihina lantas lalangne, laut ampakanga jlanan glebegne, tepukina lantas lalangne ditu. “Nah Balu Kajanan, ene apa lalang Beline, jani nganti payu miis gelah nyaine.” “Nah.” Sajaan lantas iisa gelahne I Balu Kajanan, tur pejanga di sisin pancorane di duur don candunge tur pastuna, kene abetne, “Ih gelah anak, yen mai masiram Raden Mantri Kuripan, deket men gidatne!” Suba keto, kalahina lantas tur lalangne jemaka abana mulihne.
Kacrita Raden Mantri Kuripan lunga ka beji makayun masiram, kairing baan parekanne. Sasubanne rauh di beji, lantas Ida Masiram. Mara Ida maraup, lantas deketa gidatidane baan gelah anake. Beh geli lantas Ida Raden Mantri tur tulung-tulung ngandikaang parekanne ngediang. Tulungina lantas Ida baan parekanne nanging tusing sida-sida baana ngediang. Dening keto ngandika lantas Raden Mantri, “Ih parekan, yening kene, jani gelah tusing ja juari mulih, kema suba parekan dogen mulih, aturang gelah luas ngumbara. Yan tonden ilang gelah anake di gidat gelahe, sing ja nira lakar mulih.” Suba jani keto ka puri lantas parekanne. Sasubanne neked di puri, aturanga lantas saindik-indik Ida Raden Mantri ring Ida Anake Agung, lantas Ida masesangi, “Inggih Ratu Betara yening rauh pianak titange, malih pidan ja, titiang masesangi ngodalin gegeden.” Keto kone sesanginidane.
Kacrita pamargin Ida Raden Mantri rauh lantas di alase wayah, manggihin lantas Ida punyan sumaga tur mabuah nged pesan. Ngandika Raden Mantri, “Ih gelah anak, makaad malu dini di don sumagane!” Makaad lantas gelah anake. Suba keto munggah lantas Raden Mantri ngrereh buah sumaga. Suba usan ngrereh sumaga, tedun lantas Raden Mantri. Mara Ida rauh beten, buin lantas deketa gidatidane baan gelah anake.
Dening keto mamargi lantas Raden Mantri sambilanga nangis. Suba joh pamargin Ida lantas manggihin punyan juuk mabuah nged, ento lantas penek Ida, tur gelah anake genahang Ida di don juke. Suba Ida uusan ngrereh juuk, tedun lantas. Rauh beten buin deketa gidatidane baan gelah anake.
Buin lantas Ida mamargi, lantas nepukin punyan poh mabuah nged pesan. Ngandika lantas Ida Raden Mantri teken gelah anake, “Ih iba gelah anak, dini malu iba nongos di don pohe, nyen lamun ada anak nagih nuduk ulungan pohe da baanga!” “Inggih.” Mara keto munggah lantas Raden Mantri. Sasubanne rauh ba duur, lantas ngejor Ida pohe, ditu lantas gelah anake ngulah celeng, nanging tusing nyak magedi. Mawanan gedeg lantas gelah anake, deketa lantas kuping celenge. Napi malaib lantas celenge, tur gelah anake bareng palaibanga. Dening keto lantas Raden Mantri tedun tur gelisang raris Ida mantuk.
Tan kacrita di margi rauh suba di purian, beh ledang pesan kayun Aji muah Biangidane, lantas Ida Anake Agung naur sesangi ngodalin okanida tur ngawentenang rame-rame pitung dina makelonne.


text:
1Duk punika jadma golongan Parisine sampun miragi indik Ida Hyang Yesus akehan polih sisia ring Dane Yohanes, maliha akehan nglukat anak. ( 2Yadiastun Ida ngraga tan nglukat, nanging wantah sisian Idane kewanten.) 3Sasampune Ida wikan ring indike punika, raris Ida nilar wewengkon Yudea tur mawali ka wewengkon Galilea; 4pamargin Ida nglintangin wewengkon Samaria. 5Ida tumuli rauh ring satunggiling kota Samaria, sane mawasta Sikar. Kota punika nampek ring pategalan Dane Yusup pecak tetamian saking ajin danene inggih punika Dane Yakub. 6Irika wenten semer, sane pecak kakardi antuk Dane Yakub. Santukan Ida Hyang Yesus marasa kaleson mamargi, Ida raris malinggih ring sisin semere punika. Duk punika nuju tengai tepet. 7Tan dumade wenten anak istri wong Samaria rauh ngrereh toya. Ida Hyang Yesus raris ngandika ring ipun, sapuniki: "Icenja Tiang nunas toya akidik!" ( 8Duk punika sisian Idane katuju sami ka kota numbas ajengan.) 9Anake istri punika masaur sapuniki: "Napi awinan ragane wong Yahudi dados ngarsayang toya ring tiang, wong Samaria?" (Santukan wong Yahudine nenten nyak masidikara marep ring wong Samariane.) 10Ida raris masaur, pangandikan Idane: "Yening ragane wiakti uning ring paican Ida Sang Hyang Widi Wasa tur uning ring Anake sane ngarsayang toya ring ragane, sinah ragane jaga nunas toya ring Ida, tur Ida pacang mapaica toya urip ring ragane." 11Atur anake istri punika sapuniki: "Inggih jero anak lanang, Ragane tan makta timba, samaliha semere punika dalem pisan. Saking dija ragane jaga molih toya urip punika? 12Dane Yakub leluur tiange sampun matamiang semere puniki buat tiang sareng sami. Dane miwah oka-okan danene, samaliha ingon-ingon danene sami nginem saking semere puniki. Punapi Ragane minab luihan ring Dane Yakub punika?" 13Pasaur Idane sapuniki: "Sapasiraja nginum toyane puniki ipun pacang bedak malih; 14nanging sapasiraja nginum toya sane pacang wehin Tiang, anake punika tan pacang bedak malih salami-laminnya, santukan toya sane pacang wehin Tiang punika, pacang dados toya empul ring deweknyane sane tansah membah tur ngranayang ipun molih urip langgeng!" 15Anake istri punika raris matur: "Jero, icenja tiang toyane punika, mangda tiang tan bedak malih tur tan buat malih mriki ngrereh toya!" 16Ida malih ngandika: "Inggih mrikaja rereh rabin ragane, tur mawalija malih mriki!" 17Masaur anake istri punika: "Tiang tan maderbe kurenan!" Ida malih ngandika: "Yakti kadi baos ragane, mungguing ragane tan maderbe rabi. 18Ping lima sampun ragane marabian tur anake sane nungguin ragane mangkin punika sujatinne boya rabin ragane. Patut pisan baos ragane!" 19Matur anake istri punika: "Inggih Jero, sane mangkin sampun tatas antuk tiang, mungguing Jerone puniki maraga nabi! 20Paraleluur tiange bangsa Samaria sami nyungsung Ida Sang Hyang Widi Wasa ring pucak bukite puniki, nanging Jerone bangsa Yahudi maosang, wantah ring kota Yerusalem genahe sane patut buat nyungsung Ida Sang Hyang Widi Wasa." 21Ida malih ngandika: "Ih anak istri, pracayaja ring Tiang! Pacang wenten masanipun, mungguing anake jaga mabakti ring Ida Sang Hyang Widi Wasa boyaja ring pucak bukite puniki wiadin ring kota Yerusalem. 22Ragane wong Samaria, sujatinipun nyungsung sane tan uningin ragane; nanging Tiang wong Yahudi pada nyungsung sane uningin Tiang, santukan karahayuane punika mula rauhnya malantaran bangsa Yahudi. 23Nanging jaga rauh masanne tur sane mangkin sampun iriki: mungguing Roh Ida Sang Hyang Widi Wasa pacang nglugrain manusane maktinin Ida Sang Hyang Widi Wasa sajeroning roh miwah kasujatian. Tur anake sane kadi asapunika sane karsayang antuk Ida Sang Hyang Widi Wasa mangda maktinin Ida. 24Ida Sang Hyang Widi Wasa punika maraga Roh, punika awinan anake sane mabakti ring Ida patut mabakti ring Ida sajeroning roh miwah kasujatian." 25Anake istri punika raris matur: "Inggih, tiang uning, mungguing Sang Prabu Sane Kajanjiang antuk Ida Sang Hyang Widi Wasa, inggih punika Sang Kristus, pacang rauh. Yening Ida sampun rauh, Ida pacang midartayang indike punika sami ring tiang sinamian." 26Pasaur Idane: "Tiang, sane ajak ragane mabaos, puniki sampun Ida!" 27Daweg punika ugi parasisian Idane rauh tur dane sami angob, ngantenang Ida mabebaosan sareng ring anak istri adiri. Nanging dane tan purun mataken ring anake istri punika, indik kabuatan Idane, wiadin nunasang ring Ida, napi awinan Ida mabebaosan sareng anake istri punika. 28Anake istri punika raris nilar junipune tumuli mawali ka kota. Irika ipun ngortiang ring anake akeh sapuniki: 29"Ngiringja cingakin, irika wenten Anak sane uning ring saluiring parisolah tiange: menawita Anake punika Sang Prabu Sane Kajanjiang antuk Ida Sang Hyang Widi Wasa?" 30Anake sami raris pada medal saking kotannyane, maranin Ida Hyang Yesus. 31Duk punika parasisian Idane raris matur ring Ida sapuniki: "Guru, durusang ngrayunang!" 32Nanging Ida masaur sapuniki: "Ada dedaaran Gurune ane tusing tawang cening!" 33Parasisian Idane sami pada saling takenin sapuniki: "Apa suba ada miribne anak ane ngaturin Ida rayunan?" 34Ida malih ngandika sapuniki: "Dedaaran Gurune nah ento nglaksanayang pakarsan Ida ane ngutus Guru tur muputang pakaryan Idane ane suba kaserahang teken Guru. 35Cening ngraosang buin pat bulan suba masan manyi. Nanging Guru ngorahin cening: Tegarangja pedasin carike, singke padine makejang pada kuning tur suba nyandang anyi? 36Ane jani parapaderepe pada nampi upah tur pada munduhang pamupon buat idup ane langgeng, kanti anake ane mamula muah paderepe makejang pada maliang-liang. 37Misi pesan sangsonggane kene: Anak len ane mamula, anak len ane nganyi. 38Guru ngutus cening manyi di carike ane tusing gegarapan ceninge; anak len ane ngarap, cening ane ngalapin pamupunnyane." 39Akeh pisan jadma Samariane saking kota punika, pada pracaya ring Ida, malantaran baos anake istri punika sane asapuniki: "Anake punika uning ring saluiring parisolah tiange!" 40Sasampune anak Samariane punika kapanggih ring Ida, irika ipun pada nunas mangda Ida ledang makolem irika. Punika awinan Ida masandekan irika kalih rahina. 41Sayan akeh malih anake pracaya ring Ida Hyang Yesus malantaran paurukan Idane. 42Raris anake punika sami mapajar ring anake istri punika asapuniki: "Ane jani tiang ajak makejang pracaya ring Ida, singja buin uli krana raos eluhe, nanging ulihan tiang ajak makejang suba pada ningeh sabdan Idane, tur jani tiang pada pracaya, mungguing Ida ento sujati Sang Juru Rahayun jagate." 43Sasampune kalih rahina, Ida raris ngungsi wewengkon Galilea. 44Ida ngraga sampun ngandikayang, mungguing satunggiling nabi tan jagi kajiang ring kota uedannyane. 45Duk Ida rauh ring wewengkon Galilea, raris wong Galileane sami pada mendak Ida, santukan ipun sami ngantenang pakardin Idane ring kota Yerusalem duk Rerainan Paskahe sane wau lintang. Daweg punika ipun sami taler pada munggah ka kota Yerusalem buat marerainan. 46Ida Hyang Yesus malih lunga ka kota Kana ring wewengkon Galilea, ring kota pecak genah Ida ngobah toya dados anggur. Ring kota Kapernaum wenten satunggiling pegawe pamrentah sane okannyane lanang nuju sungkan. 47Rikala dane mireng mungguing Ida Hyang Yesus sampun rauh saking wewengkon Yudea ka wewengkon Galilea, raris dane tangkil ring Ida saha nunas, mangda Ida rauh ka kota Kapernaum tur nyegerang okan danene, sane sungkan tambis-tambis seda. 48Nanging Ida Hyang Yesus ngandika ring dane asapuniki: "Yen ragane tan manggihin praciri sane tawah, ragane tan pracaya." 49Pegawene punika raris matur sapuniki: "Duh Guru, nawegang ledang ugi rauh, sadurung pianak titiange padem!" 50Pangandikan Idane ring dane: "Mrikaja mantuk, okan ragane sampun kenak!" Anake punika pracaya ring pangandikan Idane, tumuli dane budal. 51Kantun ring margi, rauh parekan danene, mapagin tur nguningayang mungguing okan danene sampun kenak. 52Pegawene punika raris mataken ring parekane, kali napi okan danene sampun kenak. Ipun sami masaur: "Dibi jam satu nyoreang dane kenak!" 53Pegawene punika raris eling mungguing ring dauh punika Ida Hyang Yesus ngandika sapuniki: "Okan ragane sampun kenak!" Irika dane sakulawarga raris sami pada pracaya ring Ida Hyang Yesus. 54Puniki praciri sane kaping kalih sane kakardi antuk Ida Hyang Yesus sasampun mawali saking wewengkon Yudea ka wewengkon Galilea.
Copyright
Learn More


text:
1Wusan punika Ida Hyang Yesus raris lunga ka kota Yerusalem, santukan wenten rerainan bangsa Yahudi. 2Irika ring kota Yerusalem, nampek ring kori sane mawasta Kori Biri-biri, wenten tlaga, sane manut basa Ibrani mawasta Betesda. Ring sisin tlagane punika wenten genah masayuban lelima. 3Ring genah-genahe punika akeh wenten anak sakit, minakadinipun anak buta, anak perot miwah rumpuh. Ipun sami nyantosang toyan tlagane maklencokan. 4Santukan ring sapunapine wenten malaekat tedun ka tlagane, tur nglencokang toyan tlagane punika. Sang sungkan sane pinih dumun macebur ring tlagane sasampun toyan tlagane maklencokan, ipun pacang seger saking pinakitipune. 5Irika wenten anak sane nandang pinakit sampun tigang dasa kutus taun suenipun. 6Daweg Ida Hyang Yesus ngaksi anake punika masare irika, samaliha Ida wikan mungguing anake punika sampun sue mataanan, raris Ida ngandika ring ipun sapuniki: "Apa ragane mabudi seger?" 7Matur anake sungkan punika: "Inggih Jero, tan wenten anak sane nyeburang tiang ring tlagane, rikala toyane maklencokan. Maliha wau tiang mamargi mrika, sampun wenten anak sane ngriinin tiang." 8Ida Hyang Yesus malih ngandika: "Nah, jani bangunja tur gulung tikeh ragane laut majalanja!" 9Pramangkin ipun seger, raris ngulung tikehnyane, tumuli mamargi. Duk punika nuju rahina Sabat. 10Punika awinan parapangageng Yahudine ngandika ring anake sane wau seger punika asapuniki: "Ene jani dina Sabat, tusing dadi negen tikeh!" 11Nanging anake punika masaur sapuniki: "Anake sane nyegerang tiang punika, sane ngengken tiang mamargi tur negen tikeh tiange." 12Dane raris mataken ring ipun sapuniki: "Nyenke ento ane nunden jerone majalan tur negen tikeh jerone?" 13Nanging ipun tan uning sapasira anake sane nyegerang ipun santukan akeh pisan anake irika tur Ida Hyang Yesus sampun maklieng medal saking irika. 14Tan sue, Ida Hyang Yesus manggihin anake punika ring Perhyangan Agung. Ida raris ngandika sapuniki: "Nah, jani ragane suba seger. Suudja ngae dosa, apang eda sengkalane ane gedenan buin nibenin ragane!" 15Ipun raris medal, tumuli nguningayang ring pangageng anak Yahudine, mungguing Ida Hyang Yesus sane sampun nyegerang ipun. 16Punika awinanipun ngawitin saking rahinane punika parapangageng anak Yahudine mapakibeh nyangsarain Ida Hyang Yesus, santukan Ida nyegerang anak ring rahina Sabat. 17Nanging Ida Hyang Yesus ngandika ring dane sapuniki: "Ajin Tiange rauh mangkin tansah makarya, punika awinannya Tiang taler patut tansah magae!" 18Pangandikan Idane punika ngawinang parapangageng anak Yahudine sayan sarat pakayunanne jaga nyedayang Ida. Boyaja lantaran Ida mamurug awig-awig rahina Sabate kewanten, nanging taler malantaran Ida ngangkenin Ida Sang Hyang Widi Wasa dados Ajin Idane. Indike punika amada-mada Ida Sang Hyang Widi Wasa. 19Ida Hyang Yesus raris masaur ring dane sapuniki: "Tiang nguningayang ring ragane, sujatinipun Sang Putra ngraga tan mrasidayang ngardi punapa-punapi, yening Ida tan nyingakin napi sane kakardi antuk Ida Sang Aji, santukan napija luire sane kakardi antuk Ida Sang Aji, punika taler sane kakardi antuk Ida Sang Putra. 20Santukan Ida Sang Aji tresna asih ring Sang Putra tur Ida nyinahang saluiring sane kardi Ida ring Sang Putra. Samaliha Ida Sang Aji pacang nyinahang malih pakardin Idane sane luihan ring sakancan sane sampun kardi Ida, ngantos ragane sami pada angob. 21Sakadi Ida Sang Aji nangiang anak padem, kadi asapunika taler Ida Sang Putra mapaica urip ring anak sane arsayang Ida. 22Sang Aji tan jagi nepasin sapasira jua, santukan Ida sampun nyerahang tetepasan punika ring Sang Putra, 23mangdane sakancan manusane bakti ring Sang Putra sakadi baktinnyane ring Sang Aji. Sapasiraja tan bakti ring Sang Putra, ipun taler tan bakti ring Sang Aji sane ngutus Ida Sang Putra. 24Tiang nguningayang ring ragane: Sujatinne sapasiraja sane mirengang raos Tiange tur pracaya ring Ida sane ngutus Tiang, ipun molih urip langgeng. Ipun tan pacang katepasin malih, santukan ipun sampun magingsir saking wewengkon Sang Pati ka wewengkon Sang Maraga Urip. 25Sujatinipun Tiang nguningayang ring ragane: Pacang rauh masanipun, malahan sane mangkin sampun rauh, mungguing anake padem pacang miragiang sabdan Putran Ida Sang Hyang Widi Wasa, tur asing-asing anak sane miragi pacang urip. 26Santukan kadi Sang Aji maraga wit urip asapunika taler Ida sampun nadosang Putran Idane wit urip. 27Sang Aji sampun ngicen Sang Putra kakuasaan buat nepasin, santukan Sang Putra punika Sang Putraning Manusa Utusan Ida Sang Hyang Widi Wasa. 28Sampunang ragane angob ring paindikane punika, santukan pacang rauh panemayannya, mungguing sawatek anake sane sampun padem pacang miragi sabdan Idane, tur ipun pada medal saking pamendemannyane; 29sakancan anake sane sampun malaksana ayu, ipun pacang bangun tur pacang polih urip, sawatek anake sane mapakardi ala, ipun pacang bangun tur kasisipang." 30"Tiang newek tan nyidayang nglaksanayang punapa-punapi manut sakita karep Tiange; Tiang ngamargiang tetepasan manut pituduh Ida Sang Hyang Widi Wasa. Duaning punika tetepasan Tiange adil, santukan Tiang ngamargiang tetepasan tanja manut sakita karep Tiange, nanging manut pakarsan Ida sane ngutus Tiang. 31Yening Tiang nyaksiang dewek Tiange, sinah kasaksian Tiange punika tan sida kanggen bukti sane patut. 32Nanging wenten anak lian sane nyaksiang indik dewek Tiange, tur Tiang uning, mungguing kasaksian Idane punika patut. 33Ragane sampun ngutus utusan maranin Dane Yohanes, tur dane taler sampun ngicen kasaksian ngeniang indik sane sujati, inggih punika indik Tiange. 34Yadiastun Tiang newek tan muatang kasaksian saking imanusa, nanging punika aturang Tiang ring ragane, mangda ragane molih karahayuan. 35Dane Yohanes punika waluya kadi damar sane ngendih tur masinar galang, tur ragane rumasa lega kasunarin akebyasan. 36Nanging Tiang maderbe saksi sane utamaan bandingang ring kasaksian Dane Yohanes, inggih punika saluiring pakaryan Tiange sane sampun kapituduhang ring Tiang antuk Ida Sang Aji, sane patut laksanayang Tiang. Pakaryane sane garap Tiang mangkin, punika sane pinaka saksi buat Tiang, mungguing Tiang kutus antuk Ida Sang Aji. 37Sang Aji sane sampun ngutus Tiang, Ida sampun nyaksiang paindikan Tiange. Ragane tan naenin mirengang pawecanan Idane, swabawan Idane taler tan naen cingakin ragane. 38Samaliha sabdan Idane taler tan leket ring kayun ragane, santukan ragane tan pracaya ring Sang sane utus Ida. 39Ragane nyantep pisan nureksain Cakepan Suci, santukan manut panyengguh ragane, ragane pacang molih urip langgeng saking Cakepan Sucine punika. Sujatinipun, Cakepan Sucine punika taler nyaksiang indik Tiange. 40Nanging ragane tan kayun rauh ring Tiang, mangda ragane polih urip. 41Tiang tanja mamuatang mangda kajungjungang antuk imanusa. 42Nanging ngeniang indik ragane, Tiang uning mungguing ragane tan madue astiti bakti marep ring Ida Sang Hyang Widi Wasa sajeroning pakayunan ragane. 43Tiang rauh sajeroning kakuasaan Ida Sang Aji, nanging ragane tan kayun nampi Tiang. Nanging yen wenten anak siosan rauh nganggen kakuasaannyane newek, ragane pacang nampi anake punika. 44Sapunapi antuk ragane pacang pracaya, santukan ragane kantun muatang, mangda saling ajiang ring pantaran manusa, nanging tan muatang mangda kajiang antuk Ida Sang Hyang Widi Wasa sane Tunggal punika? 45Sampunang ragane nyengguhang, mungguing Tiang pacang nalih ragane ring ajeng Ida Sang Aji. Dane Nabi Musa pacang nalih ragane, inggih punika Dane Musa, sane ajap-ajap ragane punika. 46Yening ragane saking sujati pracaya ring Nabi Musa, sampun sinah ragane taler pracaya ring Tiang, santukan Dane Musa taler sampun nyuratang indik Tiange. 47Nanging yening ragane tan pracaya ring sane kasuratang antuk Dane Musa, sapunapi antuk ragane pacang pracaya ring sane baosang Tiang?"
Copyright
Learn More


text:
Rabu, 21 November 2012
PIDARTA BASA BALI
Tri Hita Karana Pinaka Dasar Ngrajegang Budaya Bali
Sane wangiang titiang, Bapak kepala sekolah
Sane wangiang titiang, Bapak-bapak miwah Ibu-ibu guru
Ida dane para sisia sareng sami sane dahat tresna asihin titiang.
Sadurung titiang ngelanturang atur, pinih kapertama ngiring iraga sareng sami nunas ica majeng ring Ida Sang Hyang Widhi Wasa duaning sangkaning paswecan Ida presida iraga mapupul ring galahe sane becik puniki jagi ngebaosan nanginin indik “Tri Hita Karana Pinaka Dasar Ngrajegan Budaya Bali”
Inggih ida dane sane dahat suksmayang titiang,
Lengkara Tri Hita Karana punika kawangun antuk tigang kruna, inggih punika : Tri, Hita miwah Karana. Kruna tri punika mearti tiga, kruna Hita artinipun harmonis, tur kruna Karana punika mearti Pengawi. Dadosne “Tri Hita Karana” punika artinipun wantah tiga hubungan sane ngawesanayang kerahayuan utawi keharmonisan. Tri Hita Karana puniki kepah dados tiga, inggih punika Parhyangan, Pawongan, miwah Palemahan.
Parhyangan inggih punika pasewitran sane kewangun marep ring Ida Sang Hyang Widhi. Inggian laksana sane kalaksanayang nenten ja wenten tios wantah pebuat sane nyihnayang rasa bhakti ring Hyang Widhi, upaminipun wantah ngelaksanayang acara ngayah ring Parhyangan utawi Pura-pura, ngelaksanayang persembahyangan nyabran purnama.
Pawongan inggih punika pasewitran sane kawangun marep ring nyama braya utawi para jana sami melarapan antuk asah, asih, lan asuh. Yening sampun presida ngelaksanayang asah, asih, lan asuh puniki pastika iraga pacang ngemanggihang sane kewastanin rahayu masewitra ring jagate.
Palemahan inggih punika pasewitran sane kalaksanayang marep ring gumi genah iraga sareng sami maurip. Yening iraga presida ngewangiang gumi utawi jagate, pastika iraga pacang rahayu ngantos riwekas turmaning nenten wenten malih sane kawastanin byuta sane kakardi olih jagat.
Punika wawu sampun atur uningayang titiang inggian kasuksman Tri Hita Karana sane setata kemargiang ring jagat bali. Yening konsep puniki presida setata kelaksanayang, pastika jagat bali piniki pacang setata ajeg. Punika mawinan Tri Hita Karana punika patut pinaka dasar ngrajegan budaya bali.
Inggih wantah asapunika presida antuk titiang ngaturang atur indik “Tri Hita Karana Pinaka Dasar Ngrajegan Budaya Bali” mogi-mogi wenten pikenoh ipun. Maka kirang langkung atur titiang, lugrayang titiang nunas geng rena sinampura.
Makawasana titiang ngaturang parama santi.
"Om Santih Santih Santih Om"
Diposkan oleh Whyra Suasti di 22.43
- MAKALAH
- KARYA Q
- GALLERY
- BERITA


text:
Nyepi
Nyepi
ento cihna pagentosan taun Isaka, cara janine taun baru adanina, Nyepi
sane jagi rauh pianggal 23 Maret 2012, wantah Nyepi sane kaping 1934,
sakewala di Bali tusing cara anak lumrah
nyanggra taun baru maduluran rame-rame ,sarwa dedaaran, hiburan, malali-lali
mapanganggo sarwa bungah. Len pesan
teken gaman iragane di Bali. Warsa anyare kasanggra baan sipeng, sepi
maening-ening. Tusing kadadiang ngendihang api, tusing kapatutan malali-lali,
ngibur, apabuin nyemak gae sane tuara-tuara. Nyepi ngajahin iraga apang bares
tekening sarwa tumuwuh.
Pamekas maan galah punyan-punyane apanga seger tur tusing keni polusi. Genah pasucian, tongos manjus minakdi danu,
tukad, telabahe miwah pancoran patut piara apang setata bersih, tusing
kacemarin limbah. Ne suba ane kaacepang teken krama Baline awinan Nyepine masih
kadulurin nyalanang upacara melasti. Wusan punika wau wenten dina pangerupukan,
biasane akeh wenten ogoh-ogoh anggon ngulah butha kalane, ogoh-ogohe punika
magenepan rupane, ada marupa raksasa, pang-pang, celuluk, lan sane lianan.


text:
1Wus punika Ida Hyang Yesus malih ngranjing ka perhyangan anak Yahudine. Irika wenten anak adiri, sane limannyane kepek. 2Irika taler wenten makudang-kudang anak sane mamanah ngrereh jalaran mangda nyidayang ngiwangang Ida Hyang Yesus. Punika awinannya Ida katlektekang pisan punapike Ida kayun nyegerang anake kepek iwau ring rahina Sabate punika. 3Ida Hyang Yesus ngandika ring anake kepek punika: "Maija majujuk dini di arepan Tiange!" 4Raris Ida mataken ring anake akeh punika, sapuniki: "Paindikan sane encenke sane kalugra kalaksanayang ring rahina Sabate, mapakardi ayu, punapi mapakardi ala? Ngrahayuang anak punapi ngamademang?" Nanging anake punika sami pada tan mrasidayang masaur. 5Ritatkala Ida ngaksi anake sane ngiter Ida, Ida bendu pisan. Nanging Ida marasa kangen, santukan ipun kalintang bengkung tur iwang. Raris Ida ngandika ring anake kepek: "Leserangja liman jerone!" Ipun raris ngleserang limanipune tur limannyane pramangkin seger. 6Irika sawatek anake sane saking golongan Parisi raris medal saking perhyangane punika. Digelis dane mapiguman sareng ring anggota golongan Herodese, buat ngrincikang daya, praya nyedayang Ida Hyang Yesus. 7Ida Hyang Yesus miwah parasisian Idane raris lunga ka Danu Galilea, tur akeh anake sane ngiringang Ida. Anake punika rauh saking wewengkon Galilea, wewengkon Yudea, 8kota Yerusalem, wewengkon Idumea, wewengkon dangin Tukad Yordane miwah saking genah-genah sane nampek ring kota Tirus miwah kota Sidone. Anake akeh punika rauh nangkil ring Ida Hyang Yesus, santukan ipun miragi paindikan-paindikan sane sampun kardi Ida. 9Santukan kalintang akeh anake rauh, Ida Hyang Yesus raris ngandikain sisian Idane nyediaang jukung buat Ida, mangda sampunang Ida kantos kadesek antuk anake akeh punika. 10Akeh sampun Ida nyegerang anak, kantos sakancan anake sakit pada maseeg-seegan mangda nyidayang ngusud Ida. 11Tur sabilang wenten anak karangsukan setan ngeton Ida, ipun bah makakeb saha jerit-jerit: "Ratu puniki Putran Ida Sang Hyang Widi Wasa!" 12Nanging banget pisan antuk Ida Hyang Yesus nombahang setane punika, mangda sampunang ipun nyritayang, sapasira sujatinnya Ida punika. 13Wusan punika Ida Hyang Yesus munggah ka bukite, tur ngesengin anake sane arsayang Ida. Dane sami pada rauh tangkil ring Ida. 14Ida raris milih roras diri, sane kamanggehang dados utusan. Pangandikan Idane ring dane: "Guru milih cening apanga cening setata bareng-bareng ajak Guru. Guru lakar ngutus cening midartayang Orta Rahayun Ida Sang Hyang Widi Wasa, 15buina cening lakar baang Guru kakuasaan nundung setan." 16Anake sane pilih Ida roras diri punika, inggih punika: Dane Simon (sane icen Ida pesengan: Petrus), 17Dane Yakobus miwah semetonnyane Yohanes, okan Dane Sebedeus (makakalih icen Ida pesengan dados Boanerges, sane mapiteges: panak krebek), 18Dane Andreas, Dane Pilipus, Dane Bartolomeus, Dane Matius, Dane Tomas, Dane Yakobus okan Dane Alpius, Dane Tadeus, Dane Simon sane saking golongan Nasional, 19miwah Dane Yudas Iskariot sane alpaka guru ring Ida. 20Wus punika Ida Hyang Yesus tumuli mantuk. Raris akeh anake pada rauh mapunduh, kantos Ida Hyang Yesus miwah parasisian Idane tan polih sela buat marayunan. 21Rikala paindikane punika kapiragi antuk parasemeton Idane, Ida raris karereh kairing makaon saking irika, santukan anake akeh pada maosang mungguing pakayunan Idane kirang waras. 22Makudang-kudang guru agama Yahudine sane rauh saking kota Yerusalem maosang: "Ia karangsukan Beelsebul." Sane lianan malih majarang: "Ia maan panugrahan uli Ratun Setane buat nundung setan." 23Duaning punika Ida Hyang Yesus raris ngandikain anake punika, tur mabaos ring dane antuk makudang-kudang pangimba kadi asapuniki: "Sapunapi antukipun Ratun Setane nundung Ratun Setan? 24Yening wenten negara sane rakyatnyane maroang-roangan, sinah negarane punika tan pacang sue tuuhipun. 25Samaliha yen wenten pakurenan sane sagsag, sampun janten pakurenane punika taler nentenja matuuh. 26Kadi asapunika taler yen panjak kaprabon Ratun Setane masiat nglawan roang gelahnya, sampun sinah kaprabonnyane tan pacang matuuh, nanging pacang uug tur sirna. 27Tan wenten anak sane mrasidayang nyelepin umah anake siteng, buat jaga mamaling paderbeannyane. Sajaba yening anake siteng punika kategul riin, wus punika wau ipun nyidayang ngrampok umahnyane. 28Elingangja indike puniki! Sakancan dosan manusane sida kampurayang antuk Ida Sang Hyang Widi Wasa, kadi asapunika taler sakancan pangucap ala sane naenin kucapang marep ring Ida Sang Hyang Widi Wasa. 29Nanging anake sane nganistayang Ida Sang Hyang Roh Suci, tan pacang naenin kampurayang santukan ipun ngardi dosa sane langgeng." ( 30Ida Hyang Yesus ngandika kadi asapunika, santukan wenten makudang-kudang anak maosang Ida, sapuniki: "Ia karangsukan setan.") 31Raris biang miwah parasemeton Ida Hyang Yesus rauh. Dane pada nyantosang ring jaba, tur ngutus anak ngaturin Ida Hyang Yesus. 32Akeh wenten anak sane malinggih ngiter Ida Hyang Yesus, tur anake punika raris matur ring Ida: "Inggih Guru, biang miwah parasemeton Gurune wenten ring jaba, misadia jagi kapanggih ring Guru." 33Ida Hyang Yesus raris ngandika: "Sapasirake memen Tiange? Sapasirake nyaman Tiange?" 34Ida raris ngaksi anake sane malinggih ngiter Ida, sinambi ngandika: "Cingakinja! Puniki meme miwah nyama-nyamaan Tiange. 35Sapasiraja sane nglaksanayang pakarsan Ida Sang Hyang Widi Wasa, anake punika sane dados nyama-nyamaan Tiange muani miwah eluh miwah memen Tiange."
Copyright
Learn More


text:
Tugas Basa Bali
Nama : Alfadya Dhanu No : 02 Kelas : XII IPA 2
SESONGGAN
Lelipi ngalih gegitik : Sakadi anak sane corah nuturang dewek ipun mamaling ring arep polisi sinah ipun katangkep raris kahukum sapuntul-puntulan besine, yen sangih lakar mangan : Yadinamunapi nambet anake yening sampun pageh-puguh malajah kasuen-suen janten taler ipun uning Ngentungang uyah ka pasih : Ngedengang wiadin nuturang kabisan ring ajeng anake sane wikan Ngrebutin balung tanpa isi : Takut ngetel payu makebyos : Sakadi anak sane ajerih nelasang prabeya akidik, pamuput ipun nelasang prabeya akeh Ada andus ada apine : Yening wenten orti ala wiadin ayu, sinah wenten sane jati diastun ipun kidik Gede kayune gede papane : ageng pakaryan wiadin pangkat anake, janten ageng taler pikolinipun Kamus majalan : Kaucapang ring anak sane pradnyan tur sampun weruh ring makudangkudang basa Ngebug yeh di panene : Ngawe paon ring pasemetonan pamuput taler ipun pacing keni Ngentungang blakas matali : Sakadi anak sane palas makurenan, sakewanten during sah palasipune
SESENGGAKAN
Buka linuhe, ngidup-ngidupang awak : Sakadi anak sane ndiri ngutsahanayang awak nenten wenten anak sane nulungin Buka nyepeg yehe, tusing dadi pegat : Sakadi anak nenten mresidayang pacing pegat mapianak diastun magenah doh Buka siape sambehin injin, kilang kileng : Sakadi anak sane nambet yan kenken ngambil napi-napi ipun kilang-kileng Buka batun buluane, mamesik : Kaucapang sakadi anak sane nenten madue nyama wiadin timpal, wantah ipun padidiana Buka jangkrike galak di bungut : Sakadi anak sane galak diomong, kawenten nenten purun nglaksanayang Buka lindunge uyahin blangsah : Sakadi anak sane uyang paling nenten uning-uning nongos Buka bucicane ujunan nguci : Sakadi anak sane ngucekcak ngomong nenten karwan tuktuk bongkol ipun Buka ulungin durene nyaputin iba : Sakadi anak sane nyaga dewek mangda nenten kasenggelan timpal Buka ngenjekin ikut cicinge balik nyaplok : Sakadi I bapa ngenken I pianak ngrereh napinapi raris I pianak mabalik ngenken bapanipune ngrereh punika Buka macane nakutin lawat : Sakadi anak sane marasa ring dewekipune iwang wiadin corah, setata ipun merasa congah wiadin takut tur kabilbil
SLOKA
Buka slokane kengkenang nekepin andus ? Buka slokane musuh wenang linyokin : Satrune sane pacang nyengkalen ragane, dados linyokin mangda ragane rahayu Buka slokane demen mplalian api eda takut kebus ! : Yening purun ngambil pakaryan sane ageng tur abot, sampunang ajerih pacang manggihin pakewuh Buka slokane gede ombak gede angin : ageng pikalih utawi asil anake janten ageng taler panelasanipun Buka slokane nundunin macan pules : Sakadi anak sane nantangin musuh sane sampun nengil Buka slokane dija ada Galungan buung: nenten wenten anak jaga wangda ngrereh pangupajiwa Buka slokane anak baduda makeneh madanin garuda : Sakadi anak tiwas mamanah jaga nandinginanak sugih Buka slokane pianakan-pianakan ketimun suba emed daara : Saking alit antuka ngubuhin ri sampunekelih raris anggena kurenan Buka slokane siap mataluh di jinenge : kaucapang ring anake sane polih genah ringring gemuhe Buka slokane tusing ada lemete elung : anake sane darma tur uning ngalah sinah pacang manggih rahajeng
SESAWANGAN
Susune nyangkih kadi nyuh gading kembar Gigine putih Tayungane buka busunge amputang, tayungan sane lemuh Betekan batisne meling padi Sledetane galak Rambute kadi gulem ngemuh ujan Suarane jangih luir sunarine tempuh angin Pipine waluya kadi duren ajuring Rupane ayu tan pendah kadi deling kencana Ragane luir minangsi
PEPINDAN
Mai ia nuke anyud : Isitne : Jerijine rurus musuh bakung Alisne nyuarit kadi don intaran Pamulune nyandat gading Cokore mudak sinungsang Kupinge nyangga sekar Kukune mamapah biu Gigine matun sumangka
Cunguhne manyambu rakta
BEBLADBADAN
Madamar di pangkung : a) b) Makamen di sunduk : a) b) Mablauk ngindang : a) b) Matanah pasih : a) Bias b) Biasa Majempong bebek : a) Jambul b) Ngambul Ketimun pait : a) Paya b) Semaya Mabuah kelor : a) Klentang b) Klentangin Madasar nasi : a) Entip b) Ngintip Matembok di carik : a) Unduk b) Pundukan Panak cicing : a) Kuluk b) Nguluk-nguluk
CECIMPEDAN
Apa ke anak cenik maid cacing ? Jaum misi benang Padik apa cekung kajengitin ? Pusuh biu Apa ke jangkrik ngecik di duur gununge ? Anak macukur Padik apa anak cenik ngemu getih ? Klepon Padik apa madaar acepok wareg sesai ? Galeng Kedeng bun nrutdut puwuh ? Gangsing Muncukne puun, bongkolne belus ? Roko Suah slekung nglangkahi gumi ? Bulan Medil tanah kena cunguh ? Entut Silak siluk sinagel sinapeng ? Ketipat
CECANGKRIMAN
Dratdat-drutdut, bingah-binguh liwat inguh, nyumbil sisin pagehan, pedidi sing dadi ngranjing, nene catur, nyamane suba di tengah Lantang lusuh, pelitan anggut-anggut, yening suba telah, celepang kantuk ka bongkol, enduk layu, di padange maplisahan
Kaki pucung, awak bunter maretungtung, basange anginan, asing paek ya ninjakin, uber kepung, I kaki incang-incangan Baong pucung, ejit tengging purus tirus, capile mogarang, asing nyekuk ngajengitin, cening bagus, banggi makucar-kaciran Mentul-mentul, ancuk beneng ane mentul, bulune paslawir, pesu iyeh kepres-kepres, bone bengu, liu anake nyaratang Meme ayu, makamen sitsit a kencrung, ada manyeropen, adangemaang, nyilih, jani payu, mangigel jitne ngenah Berag landung, indeng-indeng di alas agung, panake koryak-koryak, di kayune ya padingkrik, basang pelung, tendase majajambulan Jalan buntu, tan masepak nolor terus, nyen makeneh menta, apang elahan agigis, musti blenggu, majalan ditu magaang Ia majujuk, katumbak enu majujukane numbak ebah, lautngandang ngulintik, bes kadurus pangencele mametelang Dini ditu, bikase sai katepuk, manyama ya patpat, dikalane ingkup nunggil, dadi pesu, gunannyane ngawe liang
WEWANGSALAN
Buangit kaligangsa, Magae lengit ngamah gasa Jero de jero luh, Suba gede ada ngaluh Tain belek tain blenget, Suba jelek mara inget Meng wadah kisa, Be bebek be guling, Busan kedek jani ngeling Delem sangut mredan tualen, Medem bangun ngamah dogen Dija kacang ditu komak, Dija pajang ditu jemak Masuksuk ngaba pales, Bilang masuk kereng pules Rempeyek kacang ijo, Yadin jelek masih kanggo Idup kedele mati kacang, Idup jele mati sayang
PEPARIKAN
Kedis curik niggahin gajah, ada nolih ia makeber Gadang-gadang buah bunine, pici-pici mawadah tapis Bungan tuwung bungan maduri, meli biu di peken petang Be curik mabasa manis, bungkung pendok sedeng di tujuh,
Bajang kenyungne manis, selat tembok makita nyujuh Kroncongan beten umah, panggul tingklik mapurada Ngae jaja misi duren, ngaba esok ya mapaid, Kaden saja ya wanen, ada ngrosok ya malaib Meli baju di blingbing, sesayute di banjar Jawa, Beli laju masesimbing, yan sautin dadi dawa Meli jukut aji lima, meli tabia ane lalah, Tiang takut mlali kema, nyai suba ada ngelah Meli kacang aji relima, meli udang aji papitu, Yadin tiang tuara kema, keneh tiang suba ditu Ada badil ada kemong, kemong bolong padi jae, Eda jail ngadu omong, omong kosong dadi gae
RAOS NGEMPELIN
Ento nasi di payuke sinduk daar a) sinduk nasine lantang daar b) daar sinduke Dija palungane mangkin ? a) Jaga lunga b) Pangamahan bawi Yen ngae arja, tiang ja ngaluhin a) Dadi galuh b) Ngaluhin + juru aluh Eda timpuhina yehe di gebehe a) Malih dagingin toya b) Negakin sambilang matimpuh Ken silih pise, nyanan punyan nyuh tiange gisi a) Dadi gagedan b) Jemak gisi dogen Damar bedauh mati kanginan a) Genah ipun bedangin b) Tempuh angin Napi kalih ditu ? a) Dadua b) Ka alih Ipuan ia teke ugane dibi ia hilang a) Dugasne b) Ugan sampi Dija anake mandus ? a) Masiram b) Kena andus Beh raab umahe seng a) Songgeng b) Raab aji seng
CECANGKITAN
Kapal melabuh madelod, ngenah ba dajanne : Yening cingakin kapale saking kaler, sinah sisin kapale balerne sane kanten Apa ne kolongane using dadi gelekang : Kolongane sinah nenten dados gelekang, kewanten yening ajeng-ajengan janten dados gelekang Ia gelem kone , antudne sing dadi jalananga : Yening entude sinah nenten dados jalanang, sane kajalanang batis, boya ja entud Di carike padange sing dadi arit : a) Padange sinah nenten sida dados arit b) Yening padange abas antuk arit janten dados To pianak suba bajang enu masih manyonyo : a) Makejang anak bajang madue nyonyo b) Suba kelih enu ngidih nyonyo Anake negen tumbak tusing dadi : a) Yening anake rikala negen napi-napi raris tumbak, janten nenten dados b) Kewanten yening anak makta tumbak tegena punika dados Rumus hitungane makejang sukeh, nanging jalanne makejang tawang : a) Yening rumus hitungane wiakti sulit b) Kewanten jalanne sami kauningin, yening jalan hitungane nenten kauningin Tiang suba lepas uli sekolah : Ipun nglepasin sekolah artine nenten masekolah Kompek matali gandek : Yening kompeke sane matali nika mawasta gandek Dini tusing tae nada ujan angin : Wantah wenten ujan toya boya ja ujan angina
SESIMBING
Bes tegeh baan negak, di ulunge baonge elung : Sakadi anake polih pangkat tegeh, raris nyeled pipis utawi korupsi, ipun katara raris kausanayang makarya tur ipun salah maukum Amongken ja tegeh badudane makeber, di ulungne masih ka taine : Yadin amunapi ageng anake polih kabagian, yening sampun ganti surud kasadianipun, taler ipun mawali tiwas sakadi kuna Aeng san semunne nyukcuk langit : Kaucapang ring anake sane sombong Nah keto ba, tegehan buin menek ! Memeh bagusne, pangkuda suba manjus Gus ? Sadueg-dued semale makecos, pasti taen ulung : Asapunapi je ririh anake, pasti ipun taen iwang utawi salah